**IZBIRNI PREDMETI V DEVETLETKI**

Poleg obveznih predmetov šola za učence 7., 8. in 9. razreda izvaja **tudi pouk obveznih izbirnih predmetov (v nadaljevanju - priloga 1).** Obvezni izbirni predmeti nadgrajujejo vsebine obveznih predmetov, **učenci** pa si jih **izberejo** glede na individualne razlike in **interese**. Ko predmet izbere, je zanj to šolsko leto obvezen in se ocenjuje. Pri teh predmetih so, ravno tako kot pri obveznih predmetih, številčne ocene in potrjen učni načrt. Znanje izbirnih predmetov se ne preverja na nacionalnem preverjanju znanja. Učenec lahko napreduje le, če ima pozitivne zaključne ocene pri vseh predmetih, tudi pri izbirnih.

Učenec **izbere dve uri pouka obveznih izbirnih predmetov tedensko,** lahko pa **tudi tri ure,** če s tem soglašajo starši. Posameznim obveznim izbirnim predmetom je namenjena ena ura tedensko (35 ur letno), le tujemu jeziku sta namenjeni dve uri (70 ur letno).

**Obvezni izbirni predmeti so:**

* triletni,
* enoletni, vezani na razred,
* enoletni.

Predmetov, ki so enoletni in jih je učenec že obiskoval, si ponovno ne more izbrati.

**Zamenjava** oz. popravek obveznega izbirnega predmeta je možen **do konca septembra** v šolskem letu, vendar le, če je pri izbranem predmetu še prostor, če skupina zaradi spremembe ne pade in če je časovno usklajen z urnikom učenca.

Opisi posameznih predmetov so v prilogi 1, podrobnejši učni načrti predmetov pa so objavljeni na spletnih straneh Ministrstva za izobraževanje, znanost in šport Republike Slovenije.

Zakon o osnovni šoli - 22. člen prehodnih in končnih določb Zakona o spremembah in dopolnitvah Zakona osnovni šoli (Uradni list RS št. 63/2013) določa, da učenec v šolskem letu 2020/21 v:

* 7., 8. in 9. razredu izbere **dve uri** pouka **OBVEZNIH** izbirnih predmetov, lahko pa tudi tri ure, če s tem soglašajo njegovi starši;
* 4., 5. in 6. ter 7., 8. in 9. razredu lahko izbere **največ dve uri** pouka **NEOBVEZNIH** izbirnih predmetov (priloga 2). Pri neobveznih izbirnih predmetih v 4., 5. in 6. razredu ponujamo nemščino in šport. Nemščina bo v 7., 8. in 9. razredu ponujena kot obvezni izbirni predmet, ponujamo pa jo tudi kot neobvezni izbirni predmet, ki bo dopolnjevala in nadgrajevala obvezni izbirni predmet. Tako bodo snov bolje utrdili in poglobili, imeli pa bodo čas za pripravo na udeležbo na vsakoletnih natečajih.

 Učenec, ki ne želi obiskovati neobvezni izbirni predmet, si mu ga ni treba izbrati. **Če pa ga izbere, je potem v naslednjem šolskem letu zanj obvezen in se tudi ocenjuje.**

Učenec, ki obiskuje glasbeno šolo z javno veljavnim programom, je lahko oproščen obiskovanja **obveznih** izbirnih predmetov v celoti ali eno uro tedensko. V primeru uveljavljanja obiskovanja glasbene šole namesto obiskovanja izbirnih predmetov starši podpišejo vlogo za oprostitev in predložijo Potrdilo o vpisu v glasbeno šolo za šolsko leto. O oprostitvi sodelovanja pri izbirnih predmetih odloča ravnatelj za posamezno šolsko leto.

Prijavnice za izbirne predmete bodo učenci tokrat dobili po pošti. Podpisano prijavo vrnejo najkasneje do **22. aprila 2020**.

Obvestilo o izbiri boste prejeli do konca šolskega leta.

Na osnovi prijav bomo oblikovali skupine izbirnih predmetov za naslednje šolsko leto, vendar bomo izvajali le tiste izbirne predmete, za katere bo v skladu s Pravilnikom o normativih in standardih za izvajanje programa osnovne šole prijavljeno zadostno število učencev.

Predlagamo vam, da odločitev o izbiri učenci in starši skrbno pretehtate in se po potrebi posvetujete tudi z razrednikom, šolsko svetovalno službo ali drugimi učitelji.

Pripravila: Barbara Prevorčič